DEĊIŻJONI TAL-KUMMISSJONI
tat-23 ta' Diċembru 2008
li tawtorizza lill-Istati Membri, skond id-Direttiva tal-Kunsill 1999/105/KE, biex jieħdu deċiżjonijiet dwar l-ekwivalenza tal-garanziji mogħtija permezz tal-materjal riproduttiv għall-foresti li għandu jiġi importat minn ċerti pajjiżi terzi
(notifikata taħt id-dokument numru C(2008) 8589)
(2008/989/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 1999/105/KE tat-22 ta’ Diċembru 1999 dwar it-tqegħid fis-suq ta’ materjal riproduttiv għall-foresti (1), u partikolarment l-Artikolu 19(3) tagħha,
Billi:
(1)
Skond l-Artikolu 19(1) tad-Direttiva 1999/105/KE, qiegħda tiġi adottata d-Deċiżjoni tal-Kunsill dwar l-ekwivalenza ta’ materjal riproduttiv għall-foresti f'pajjiżi terzi li tistipula l-kundizzjonijiet li taħthom materjal riproduttiv għall-foresti tal-kategoriji “sors identifikat” u “magħżula” prodott f’ċerti pajjiżi terzi jista’ jiġi importat fil-Komunità. Madankollu, għal ċerti pajjiżi terzi oħra t-tagħrif disponibbli bħalissa fil-livell Komunitarju m’huwiex suffiċjenti biex jinkludi f'din id-Deċiżjoni dawk il-pajjiżi terzi. Dan hu l-każ fil-Belarus, il-Bożnja u Ħerżegovina, l-ex Repubblika Jugoslava tal-Maċedonja u n-New Zealand.
(2)
Sabiex jiġi evitat tfixkil fit-tendenzi tal-kummerċ fl-għeluq tad-Deċiżjoni tal-Kummissjoni 2005/942/KE tal-21 ta’ Diċembru 2005 li tawtorizza l-Istati Membri biex jieħdu deċiżjonijiet skond id-Direttiva tal-Kunsill 1999/105/KE fuq assikurazzjonijiet li jifilħu jagħmlu fir-rigward tal-materjal riproduttiv għall-foresti prodott f'pajjiżi terzi (2), l-Istati Membri għandhom ikunu awtorizzati li jieħdu deċiżjonijiet dwar jekk ċertu materjal importat minn pajjiżi terzi joffrix garanziji ekwivalenti għal dawk applikabbli għall-materjal riproduttiv għall-foresti prodott fil-Komunità skond id-Direttiva 1999/105/KE.
(3)
Sabiex ikun possibbli li fil-futur ikun hemm estensjoni tad-Deċiżjoni tal-Kunsill fuq l-ekwivalenza għall-materjal riproduttiv għall-foresta prodott f'pajjiżi terzi, lil pajjiżi terzi minbarra dawk imniżżla bid-Deċiżjoni t’hawn fuq, qiegħed jiġi mitlub perjodu ta’ żmien suffiċjenti neċessarju għall-implimentazzjoni tal-OECD Skema Internazzjonali għal Ċertifikazzjoni tal-Materjal Riproduttiv għall-Foresti Użat fil-Kummerċ Internazzjonali minn dawk il-pajjiżi terzi. Għaldaqstant, għandu jkun xieraq li l-perjodu ta’ validità ta’ din id-Deċiżjoni jiġi estiż sal-31 ta’ Diċembru 2014. Il-perjodu ta’ applikazzjoni ta’ din id-Deċiżjoni għandu jkun twil biżżejjed biex jippermetti li kull riskju ta’ tfixkil fl-importazzjonijiet fl-Istati Membri ikun evitat.
(4)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti għaż-Żrieragħ u l-Materjal ta’ Propagazzjoni għall-Agrikoltura, l-Ortikultura u l-Foresterija,
ADOTTAT DIN ID-DEĊIŻJONI:
Artikolu 1
L-Istati Membri huma awtorizzati jiddeċiedu fir-rigward tal-pajjiżi terzi mniżżla fl-Anness, u fir-rigward tal-ispeċi, il-kategoriji u t-tipi tal-materjal bażiku stipulati fih jekk il-materjal riproduttiv għall-foresti prodott f’dawk il-pajjiżi jiflaħx għall-garanziji ekwivalenti fir-rigward tal-approvazzjoni tal-materjal bażiku tiegħu u l-miżuri meħuda għall-produzzjoni tiegħu bil-ħsieb li jitqiegħed fis-suq bħall-materjal riproduttiv għall-foresti prodott fil-Komunità u li hu konformi mad-dispożizzjonijiet tad-Direttiva 1999/105/KE.
Il-materjal riproduttiv għall-foresti Limniżżel fl-Anness għandu jkun akkumpanjat b’ċertifikat ewlieni jew ċertifikat uffiċjali maħruġ mill-pajjiż tal-oriġini u reġistri li għandu jkollhom dettalji tal-konsenji kollha li se jiġu esportati, għandhom jiġu pprovduti mill-fornitur fil-pajjiż terz.
Artikolu 2
L-Istati Membri għandhom javżaw b’mod immedjat lill-Kummissjoni u l-Istati Membri l-oħra bi kwalunkwe deċiżjonijiet meħuda skond din id-Deċiżjoni, u ta’ kwalunkwe rtirar ta’ deċiżjonijiet bħal dawn.
Artikolu 3
Din id-Deċiżjoni għandha tapplika mill-1 ta’ Jannar 2009 sal-31 ta’ Diċembru 2014.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, 23 ta’ Diċembru 2008.